પશ્ચિમ બંગાળ વિધાનસભાની ચૂંટણીમાં પ્રચંડ જીતના સાત મહિના પછી, તૃણમૂલ કોંગ્રેસ (TMC) એ મંગળવારે સતત ત્રીજી વખત કોલકાતા મ્યુનિસિપલ કોર્પોરેશન (KMC) ની સત્તા કબજે કરી. પાર્ટીને લગભગ 72 ટકા વોટ મળ્યા છે. મમતા બેનર્જીની આગેવાની હેઠળની પાર્ટીએ કોર્પોરેશનની 144 બેઠકોમાંથી 134 બેઠકો જીતી હોવાનું અધિકારીઓએ જણાવ્યું હતું. બીજી તરફ ભાજપ, ડાબેરી મોરચો અને કોંગ્રેસ રાજ્યની સત્તાધારી પાર્ટી ટીએમસીને પડકાર આપી શક્યા નથી.
વિધાનસભા ચૂંટણીમાં હાર બાદ ભાજપને સૌથી વધુ નુકસાન થયું છે. રાજ્ય ચૂંટણી પંચના વરિષ્ઠ અધિકારીના જણાવ્યા અનુસાર, ભાજપ માત્ર ત્રણ વોર્ડમાં જ જીત નોંધાવી શક્યું છે. કોંગ્રેસ અને CPI(M)ની આગેવાની હેઠળના ડાબેરી મોરચાએ પણ બે-બે બેઠકો જીતી હતી. આ સાથે જ ત્રણ અપક્ષ જીત્યા છે. વોટ ટકાવારીની દૃષ્ટિએ ડાબેરી મોરચો બીજા ક્રમે છે. મહત્ત્વની વાત તો એ છે કે પાછલી ચૂંટણીમાં ટીએમસીને હંફાવનાર ભાજપના 144માંથી 116 ઉમેદવારોએ ડિપોઝિટ ગુમાવવી પડી છ.
પશ્ચિમ બંગાળના મુખ્યપ્રધાન અને ટીએમસીના વડા મમતા બેનર્જી પોતાની પાર્ટીને અન્ય રાજ્યોમાં વિસ્તારવાનો પ્રયાસ કરી રહી છે. મ્યુનિસિપલ ચૂંટણીમાં તેમની 'વિશાળ જીત' પછી, તેમણે તેમની રાષ્ટ્રીય મહત્વાકાંક્ષાનો સંકેત આપ્યો છે. બેનર્જીએ તેમના નિવાસસ્થાનની બહાર પત્રકારોને કહ્યું, 'હું આ જીત રાજ્યની જનતા અને મા માતા, માનુષને સમર્પિત કરવા માંગુ છું. ભાજપ, કોંગ્રેસ અને સીપીઆઈ(એમ) જેવા અનેક રાષ્ટ્રીય પક્ષો અમારી સામે લડ્યા, પરંતુ તેઓ બધા હારી ગયા. આ માટીની દીકરીની જીત છે. આ જીત આગામી દિવસોમાં રાષ્ટ્રીય રાજનીતિનો રસ્તો બતાવશે.
એપ્રિલ-મેમાં યોજાયેલી વિધાનસભા ચૂંટણીમાં, ટીએમસીએ શહેરની તમામ 16 વિધાનસભા બેઠકો જીતી હતી અને તમામ બેઠકો અને KMC વોર્ડમાં મત ટકાવારીની દ્રષ્ટિએ ભાજપ બીજા ક્રમે આવી હતી. રાજ્યની ચૂંટણીઓમાં પ્રચંડ જીત અને તાજેતરમાં યુનેસ્કો દ્વારા કોલકાતાની દુર્ગા પૂજાને 'અમૂર્ત વારસો' તરીકે આપવામાં આવેલ પુરસ્કારથી પક્ષમાં જબરદસ્ત ઉત્સાહ જોવા મળ્યો અને TMCએ લગભગ બે તૃતીયાંશ મતો જીત્યા.
ટીએમસીને કુલ પડેલા મતોના 71.95 ટકા જ્યારે ડાબેરી મોરચાને 11.13 ટકા અને ભાજપને 8.94 ટકા મત મળ્યા હતા. કોંગ્રેસનો વોટ શેર 4.47 ટકા રહ્યો હતો અને અપક્ષોને 3.25 ટકા વોટ મળ્યા હતા. ટીએમસીએ 2015ની કેએમસી ચૂંટણી કરતાં 22 ટકા વધુ મતો મેળવ્યા છે અને આ વર્ષે એપ્રિલ-મે વિધાનસભા ચૂંટણીમાં મળેલાં કરતાં 11 ટકા વધુ મતો મેળવ્યા છે.
છેલ્લી વિધાનસભા ચૂંટણીમાં ભાજપને 29 ટકા મત મળ્યા હતા અને આ ચૂંટણીમાં તેને લગભગ 20 ટકા મતોનું નુકસાન થયું છે. બીજી તરફ ડાબેરી મોરચાને વિધાનસભા ચૂંટણી કરતાં સાત ટકા વધુ મત મળ્યા છે. છેલ્લી KMC ચૂંટણીમાં ડાબેરી મોરચાની મત ટકાવારી 13 ટકાથી ઓછી હતી. ભૂતપૂર્વ મેયર ફિરહાદ હકીમ, ભૂતપૂર્વ ડેપ્યુટી મેયર અતિન ઘોષ અને માલા રોય, દેબાશીષ કુમાર, તારક સિંહ, પરેશ પાલ સહિતના ટીએમસી ઉમેદવારોએ સારા માર્જિનથી જીત મેળવી છે.